CELEX: C2007/235/22
Language: da
Date: 2007-10-06 00:00:00
Title: Sag T-264/07: Sag anlagt den 18. juli 2007 — CSL Behring mod Kommissionen og EMEA

6.10.2007   
            
            
               DA
            
            
               Den Europæiske Unions Tidende
            
            
               C 235/12
            
         Sag anlagt den 18. juli 2007 — CSL Behring mod Kommissionen og EMEA
   (Sag T-264/07)
   (2007/C 235/22)
   Processprog: tysk
   Parter
   
      Sagsøger: CSL Behring GmbH (Marburg, Forbundsrepublikken Tyskland) (ved Professor C. König og Rechtsanwalt F. Leinen, som befuldmægtigede)
   
      Sagsøgte: Kommissionen for De Europæiske Fællesskaber og Det Europæiske Lægemiddelagentur (EMEA)
   Sagsøgerens påstande
   
               —
            
            
               Annullation i henhold til artikel 231, stk. 1, EF af EMEA's afgørelse af 24. maj 2007 i sagen »Human Fibrinogen — Application for Orphan Medicinal Product designation — EMEA/OD/018/07«, som sagsøgeren modtog den 24. maj 2007, for så vidt som den angår sagsøgeren.
            
         
               —
            
            
               Kommissionen for De Europæiske Fællesskaber tilpligtes i henhold til artikel 87, stk. 2, i Rettens procesreglement at betale sagens omkostninger.
            
         Søgsmålsgrunde og væsentligste argumenter
   Sagsøgeren har anfægtet EMEA's skrivelse af 24. maj 2007. Sagsøgeren har gjort gældende, at EMEA med denne skrivelse endeligt har afvist at fortsætte proceduren for udpegelse af sagsøgerens lægemidler som lægemidler til sjældne sygdomme i henhold til artikel 5, stk. 1, i forordning (EF) nr. 141/2000 (1).
   Sagsøgeren har til støtte for sit søgsmål fremført to anbringender.
   Sagsøgeren har for det første gjort gældende, at fortolkningen af artikel 5, stk. 1, i forordning nr. 141/2000, hvorefter udpegelse af et lægemiddel som lægemiddel til sjældne sygdomme skal ske, før der indgives ansøgning om markedsføringstilladelse for lægemidlet, er ukorrekt. Det følger heraf, at bestemmelsen er anvendt forkert.
   Sagsøgeren har for det andet gjort gældende, at artikel 5, stk. 1, i forordning nr. 141/2000 er ulovlig og ikke kan finde anvendelse i henhold til artikel 241 EF, hvis den skal fortolkes således, at udpegelse af et lægemiddel som lægemiddel til sjældne sygdomme skal ske, før der indgives ansøgning om markedsføringstilladelse for lægemidlet. Det anføres i denne forbindelse, at denne fortolkning er i strid med de grundlæggende fællesskabsrettigheder om ejendomsret og erhvervsfrihed, ligebehandlingsprincippet og princippet om beskyttelse af den berettigede forventning.
   
      (1)  Europa-Parlamentets og Rådets forordning (EF) nr. 141/2000 af 16.12.1999 om lægemidler til sjældne sygdomme (EFT 2000 L 18, s. 1).